Haaie trap Leeus se tjank af | Netwerk24
Deur Christo Buchner 18 Augustus 2019 16:02
Daarmee hou die Durbaniete hul aanspraak om die halfeindronde te haal en verloor die Leeus nog momentum om ’n tuishalfeindstryd te kon beding.
Jeremy Ward druk een van sy twee drieë vir die Haaie. Foto: Gallo Images
Die Leeus moes oudergewoonte terugveg, maar kon nie die kastaiings uit die vuur krap nie.
Die Leeus het die rariteit beleef deur vroeg voor te loop, met die losskakel, Shaun Reynolds, wat in die eerste paar minute gedruk het met die tuisspan wat sterk aangeval het.
Dit het egter nie lank geduur nie en die Durbaniete het hard teruggeslaan en drieë deur Jeremy Ward en die besige klein skrumskakel, Sanele Nohamba, het die gang van sake verander met die Haaie wat met 17-7 voorgeloop het.
Die besoekers het hul voorsprong van 20-10 met rustyd verdien, deurdat hulle sake oorheers het en ook veel meer doelgerig as die Leeus was, wat dikwels nie die voordeellyn kon oorsteek nie en ook talle hanteerfoute begaan het.
Die fisiekheid van die Haaie-agttal het die Leeus telkens gestuit en met ‘n muur van verdedigers voor hulle, was hulle aan die verbeeldinglose kant.
Nog ’n rariteit was die skepdoel van die groentjie-losskakel, Boeta Chamberlain. Skepdoele is nie juis iets wat jy deesdae meer in Suid-Afrikaanse rugby sien nie en hy het sy eerste punte op hierdie vlak behaal met ‘n koelkop-poging van naby die tientreelyn.
Die Leeus het egter teruggeveg in die tweede helfte met drieë deur Tyrone Green en nog een deur Reynolds.
Met net minder as 20 minute se speeltyd oor was die telling 23-elk en was hierdie kragmeting in die smeltkroes.
Die skaal het egter weer met tien minute oor in die Haaie se guns geswaai toe Ward sy tweede drie gedruk het ná ‘n slim steekskoppie van die plaasvervanger Rhyno Smith.
Leeus 28 (10):
Drieë: Shaun Reynolds (2), Tyrone Green, Marnus Schoeman. Doelskop: Reynolds. Strafdoele: Reynolds (2).
Haaie 30 (20): Drieë: Jeremy Ward (2), Sanele Nohamba. Doelskoppe: Nohamba (2), Rhyno Smith. Strafdoel: Nohamba (2). Skepdoel: Boeta Chamberlain.